**J A V N I N A T J E Č A J**

**za dodjelu stipendija studentima - pripadnicima hrvatskog naroda**

**izvan Republike Hrvatske - za akademsku godinu 2023./2024.**

**NAJČEŠĆA PITANJA I ODGOVORI**

1. **Koju dokumentaciju treba prikupiti i dostaviti prilikom prijave na Javni natječaj?**

Sva **obvezna** dokumentacija nabrojana je i opisana u točki 4. teksta Javnog natječaja te se uz prijavni obrazac predaje putem računalnog sustava. **Izjava prijavitelja o točnosti podataka**, ispisana i vlastoručno potpisana od strane studenta/ice, osim što se mora podnijeti u elektroničkom obliku, **obavezno se dostavlja i u papirnatom obliku putem pošte,** najkasnije do 19. siječnja 2024., odnosno do kraja roka za podnošenje prijava.

Sva **neobavezna** dokumentacija nabrojana je i opisana u točki 5. teksta Javnog natječaja i predaje se samo putem računalnog sustava.

Sva dokumentacija pristigla izvan utvrđenog roka za podnošenje prijava, neće se razmatrati.

1. **Podnio sam e-prijavu, ali sam naknadno uočio da sam napravio neke pogreške, je li moguće podnijeti novu prijavu?**

Ukoliko je već podnesena e-prijava nije moguće raditi nikakve promjene/ispravke u toj e-prijavi, ali je moguće izraditi novu e-prijavu. Bitno je da novu e-prijavu izradite i predate putem računalnog sustava najkasnije do kraja roka za podnošenje prijave, odnosno da postupite na način i unutar rokova propisanih Javnim natječajem.

1. **Je li moguće dobivanje dodatnih bodova temeljem npr. dobivanja rektorove nagrade, ostvarenog sportskog uspjeha i slično?**

Nije moguće jer su bodovi koje kandidat može ostvariti jasno propisani kriterijima u točki 3. teksta Javnog natječaja.

1. **Je li potrebno ovjeravati (kod javnog bilježnika ili općine) sve preslike natječajnih dokumenata?**

Nije potrebno.

1. **Može li rodni list, koji se prilaže kao obvezni dokument, biti stariji od šest mjeseci?**

Može.

1. **U Javnom natječaju je navedeno da kandidat koji živi u jednoroditeljskoj obitelji može ostvariti bodove, a što je s onim kandidatima koji žive sa samohranim roditeljem?**

Kod jednoroditeljske obitelji (npr. razvod) kandidat ostvaruje 30 bodova, a kandidat kojemu je npr. jedan roditelj umro i živi sa samohranim roditeljem, ostvaruje 40 bodova zbog smrti jednog roditelja.

1. **Što napraviti ukoliko na preslici svjedodžbe završnog razreda srednjoškolskog obrazovanja nije naveden prosjek ocjena?**

U tom slučaju studenti moraju sami izračunati prosjek ocjena svih predmeta završnog razreda u završnoj godini srednjoškolskog obrazovanja te ga priložiti uz presliku svjedodžbe.

1. **Moraju li studenti prve (1.) godine prijediplomskog studija dostaviti svjedodžbe svih razreda srednje škole i potvrdu o položenoj maturi?**

Ne moraju, studenti 1. godine prijediplomskog studija dostavljaju presliku svjedodžbe završnog razreda srednjoškolskog obrazovanja iz koje su vidljive ocjene svih predmeta završnog razreda završne godine srednjoškolskog obrazovanja.

1. **Što napraviti ukoliko je sustav ocjenjivanja drugačiji nego u Republici Hrvatskoj (npr. ocjene od 5 do 10)?**

U tom slučaju ocjene pripadnika hrvatskog naroda iz inozemstva izjednačit će se po sustavu ocjenjivanja Republike Hrvatske, kao što je i navedeno u tekstu Javnog natječaja. Potrebno je samo dostaviti traženu dokumentaciju, a postupak izjednačavanja će se obaviti u Središnjem državnom uredu za Hrvate izvan Republike Hrvatske.

1. **Kako se konvertira inozemni sustav ocjenjivanja u hrvatski sustav ocjenjivanja?**

Zbog velikog broja različitih inozemnih sustava ocjenjivanja koji postoje kako u zemljama članicama EU-a tako i u zemljama nečlanicama EU-a, Središnji državni ured za Hrvate izvan Republike Hrvatske primjenjuje različite sustave (od npr. Egracons do raznih konverzijskih tablica) za pretvorbu inozemnih sustava ocjenjivanja u hrvatski sustav ocjenjivanja (1 - 5). Budući da npr. unutar Bosne i Hercegovine postoji više različitih sustava ocjenjivanja, Ured je u mogućnosti izvršiti pretvorbu u hrvatski sustav ocjenjivanja i izračunati točan prosjek ocjena tek uvidom u konkretnu dokumentaciju koju su prijavitelji obvezni dostaviti sukladno uvjetima iz Javnog natječaja.

1. **Ukoliko se naziv studija u u Bosni i Hercegovini, Crnoj Gori, Republici Kosovo, Republici Sjevernoj Makedoniji i Republici Srbiji razlikuje od naziva studija navedenog u Javnom natječaju, mogu li se u tom slučaju studenti natjecati za dodjelu stipendije?**

Visoki obrazovni sustav u Bosni i Hercegovini, Crnoj Gori, Republici Kosovo, Republici Sjevernoj Makedoniji i Republici Srbiji usklađen je s Bolonjskim procesom tako da vrste studija u tim državama trebaju odgovarati vrstama studija navedenim u Javnom natječaju. Pri tome, nazivi npr. akademski, univerzitetski i sl. odgovaraju nazivu sveučilišni, a nazivi strukovni, primijenjeni i sl. odgovaraju nazivu stručni studij. Isto tako, nazivi npr. preddiplomski, dodiplomski, osnovni i sl. odgovaraju nazivu prijediplomski, a nazivi master, magistarski i sl. odgovaraju nazivu diplomski studij.

1. **Imaju li pravo prijave na Javni natječaj studenti koji studiraju na privatnim visokim učilištima?**

Nemaju.

1. **Boduje li se socijalni status i zdravstveno stanje te koje dokumente je potrebno dostaviti za taj dio?**

U točki 3. Javnog natječaja navedeni su kriteriji „Socijalno-materijalni status studenta“ temeljem kojih je moguće ostvariti dodatne bodove, a potrebna dokumentacija je propisana u točki 4. i 5. Javnog natječaja.

1. **Upisuju li studenti koji žive i studiraju u Bosni i Hercegovini, Crnoj Gori, Republici Kosovo, Republici Sjevernoj Makedoniji i Republici Srbiji broj svog deviznog računa na e-prijavni obrazac?**

Da, studenti koji žive i studiraju u navedenim državama upisuju broj svog deviznog računa koji omogućava primitak uplata u eurima, otvorenog u poslovnoj banci u tim državama.

1. **Može li se u e-prijavnom obrascu upisati broj bankovnog računa roditelja studenta?**

Ne može, studenti koji studiraju u Republici Hrvatskoj u e-prijavni obrazac upisuju svoj broj bankovnog računa otvorenog u poslovnoj banci u Republici Hrvatskoj, a studenti koji studiraju u Bosni i Hercegovini, Crnoj Gori, Republici Kosovo, Republici Sjevernoj Makedoniji i Republici Srbiji upisuju svoj broj deviznog računa koji omogućava primitak uplata u eurima, otvorenog u poslovnoj banci u tim državama.

1. **Dostavljaju li studenti koji žive u Bosni i Hercegovini, a studiraju u Republici Hrvatskoj dokaz o prebivalištu u inozemstvu?**

Da, studenti koji žive u Bosni i Hercegovini, a studiraju u Republici Hrvatskoj dostavljaju dokaz o prebivalištu u inozemstvu izdan od strane nadležnog tijela (ne stariji od 6 mjeseci od dana raspisivanja Javnog natječaja).

1. **Imaju li pravo prijave na Javni natječaj studenti – pripadnici hrvatskog naroda izvan Republike Hrvatske koji studiraju u drugim zemljama osim u Republici Hrvatskoj, Bosni i Hercegovini, Crnoj Gori, Republici Kosovo, Republici Sjevernoj Makedoniji i Republici Srbiji (npr. u Austriji)?**

Nemaju.

1. **Imaju li pravo prijave na Javni natječaj studenti s prebivalištem u Republici Hrvatskoj, koji studiraju u inozemstvu (npr. u Mostaru, Bosna i Hercegovina)?**

Nemaju.

1. **Što upisuju prijavitelji ukoliko ne posjeduju OIB?**

Ukoliko ne posjeduju OIB, prijavitelji upisuju MBG/LIB ili neki drugi odgovarajući identifikacijski broj države u kojoj imaju prebivalište.

1. **Može li se prijavi priložiti domovnica, putovnica ili hrvatska osobna iskaznica kao dokaz o pripadnosti hrvatskom narodu?**

Ne, domovnica, putovnica i hrvatska osobna iskaznica nisu dokaz o pripadnosti hrvatskom narodu, već dokaz hrvatskog državljanstva. Kandidat koji ima hrvatsko državljanstvo ne znači da je pripadnik hrvatskog naroda.

1. **Koje dokumente mogu priložiti kao dokaz pripadnosti hrvatskom narodu?**

Kao dokaz, kandidati mogu priložiti presliku jednog od sljedećih dokumenata ako je iz njih vidljiva pripadnost hrvatskom narodu: školska svjedodžba, preslika matične knjige učenika, indeks, prijavni list za upis na fakultet, prijavni list za upis semestra, radna knjižica, vojna knjižica, preslika zapisnika o prijavi namjere sklapanja braka, prijava činjenice rođenja djeteta, rodni list, vjenčani list, izvadak iz popisa birača ili neki drugi dokument koji sadrži podatak o pripadnosti hrvatskom narodu.

Domovnica, putovnica i hrvatska osobna iskaznica nisu dokaz o pripadnosti hrvatskom narodu. Kandidat koji ima hrvatsko državljanstvo ne znači da je pripadnik hrvatskog naroda.

1. **Treba li na dokumentu o statusu roditelja kao ratnog vojnog invalida, radi dobivanja dodatnih bodova, biti naznačeno da je status stečen** **u svojstvu hrvatskog branitelja iz Domovinskog rata ili pripadnika Hrvatskog vijeća obrane (HVO)?**

Da, treba, a ukoliko na dokumentu nije vidljivo da je status ratnog vojnog invalida stečen u svojstvu hrvatskog branitelja iz Domovinskog rata ili pripadnika Hrvatskog vijeća obrane, potrebno je priložiti i dokument nadležnog tijela o statusu kandidatova roditelja kao hrvatskog branitelja iz Domovinskog rata ili pripadnika HVO-a.

1. **Imaju li pravo na stipendiju studenti koji su prvi put upisali prvu (1.) godinu diplomskog studija, a koji su imali ponavljanje godine tijekom prijediplomskog studija?**

Imaju.

1. **Je li uz potvrdu/uvjerenje nadležnog tijela (Porezne uprave) o ukupnim oporezivim primanjima/dohotku za svakog pojedinog člana zajedničkog kućanstva potrebno slati potvrdu o nezaposlenosti za članove koji su bez primanja?**

Nije potrebno. Ukoliko je kandidat npr. dostavio Izjavu o svim članovima zajedničkog kućanstva prema kojoj se u zajedničkom kućanstvu nalazi 5 osoba, obvezan je za svakog od 5 članova zajedničkog kućanstva dostaviti potvrdu/uvjerenje nadležnog tijela (Porezne uprave) o njihovim ukupnim oporezivim primanjima/dohotku u 2022. godini bez obzira na dob članova zajedničkog kućanstva (npr. djeca mlađe dobi).

1. **Koje tijelo u Bosni i Hercegovini je nadležno za izdavanje potvrde/uvjerenja o ukupnim oporezivim primanjima/dohotku za svakog pojedinog člana zajedničkog kućanstva?**

U Bosni i Hercegovini je za izdavanje potvrde/uvjerenja o ukupnim oporezivim primanjima/dohotku za svakog pojedinog člana zajedničkog kućanstva nadležna Porezna uprava.

1. **Koja su to oporeziva primanja/dohodak?**

U izvore primanja/dohodaka spadaju sve vrste prihoda od nesamostalnog rada, samostalne djelatnosti, imovine i imovinskih prava, kapitala i drugih primitaka.

U oporeziva primanja/dohodak spadaju ona primanja i dohoci koji se sukladno pravnoj regulativi matične države (npr. Zakonu o porezu na dohodak), smatraju oporezivima.

1. **Imaju li pravo prijave na Javni natječaj studenti koji su na poslijediplomskom studiju?**

Studenti koji su na poslijediplomskom studiju (sveučilišni specijalistički studij, doktorski studij) nemaju pravo prijave.

1. **Treba li Izjava o svim članovima zajedničkog kućanstva biti ovjerena i postoji li određeni obrazac za izradu Izjave?**

Izjava o svim članovima zajedničkog kućanstva učitava se putem računalnog sustava i nju pod kaznenom i materijalnom odgovornošću potpisuje kandidat. Izjavu može ovjeriti javni bilježnik ili drugo nadležno tijelo, ali je važno da je vlastoručno potpiše sam kandidat. Izjavu, iznimno, može potpisati i roditelj, ukoliko je ovjerena od nadležnog tijela. Ne postoji propisani obrazac Izjave, ali primjerak Izjave se može pronaći na internetu ili kod nadležne općine Vašeg mjesta prebivališta ili kod javnog bilježnika. Izjava treba sadržavati podatke o svim članovima zajedničkog kućanstva koji žive na istoj kućnoj adresi (sadrži najmanje: kućnu adresu zajedničkog kućanstva, ime i prezime svakog člana,datum njihova rođenja isrodstvo u odnosu na kandidata).

1. **Referada javnog visokog učilišta nije u mogućnosti dati mi prijepis ocjena samo prethodno završene godine studija već prijepis ocjena svih prethodno završenih godina studija, što da radim?**

Ukoliko je od referade na javnom visokom učilištu moguće dobiti samo prijepis ocjena svih ispita prethodno završenih godina studija potrebno je od referade zatražiti da na tom prijepisu ocjena naznače i ovjere potpisom koje ocjene se odnose na koju godinu studija kako bi bilo moguće izračunati aritmetički prosjek svih ispita prethodno završene godine studija.